Nelosolut saapui kauppoihin kuukausi sitten: Kesko, S-ryhmä ja Lidl kertovat, miten kävi

Nelosoluen myynti ruokakaupoissa on ollut eri kaupparyhmien mukaan tammikuussa odotusten mukaista.

Nelosolutta ja vahvaa siideriä on myyty ruokakaupoissa nyt kuukauden päivät. Keskon tavarakaupan johtaja Harri Hovi kertoo, että K-ryhmän ruokakaupoissa nelosoluen myynti on lähtenyt käyntiin odotetulla tavalla.

Hänen mukaansa 10 myydystä oluttölkistä noin 9 on edelleen keskiolutta ja yksi nelosolutta.

– Nelosoluen myynti on ensimmäisten viikkojen jälkeen vakaalla ja maltillisella tasolla kuten odotimme. Mistään ryntäyksestä ei voi puhua, mutta mielenkiintoa se on herättänyt.

Hovin mukaan ei voida sanoa, että asiakkaat olisivat siirtyneet kuluttamaan keskioluen sijaan nelosolutta.

– Oluen lisämyyntiä on tullut jonkun verran, mutta aika maltillista sekin on ollut toistaiseksi.

” Lisämyyntiä on tullut jonkun verran, mutta aika maltillista sekin on ollut toistaiseksi.

Hintataso on vakiintunut tammikuun alun jälkeen. Nelosolutta myydään jo kaikissa K-ryhmän ruokakaupoissa. Valikoima vaihtelee myymälöittäin jonkin verran.

– Jos puhutaan pelkästään nelosoluesta, niin hinta on korkeampi kuin kolmosoluen johtuen jo alkoholiverostakin. Näemme, että nämä tuotteet ovat enemmän laajempaa valikoimaa ruokakauppojen asiakkaille eli tulee uusia makuja ja uusia valikoimavaihtoehtoja.

Lidlistä kerrotaan, että tammikuu on yleisesti ottaen hiljaista aikaa alkoholimyynnin osalta, mutta koska viime vuoden tammikuuhun nähden alkoholijuomien valikoima on kasvanut muutamilla uutuustuotteilla, myös kokonaismyynnissä näkyy pientä kasvua.

– Tämä on ollut odotustemme mukaista, vastaa Lidlin Suomen kaupallinen johtaja Timo Hansio.

– Merkittävää kulutuksen siirtymää kolmosesta neloseen ei ole havaittavissa, mutta tuotemäärän kasvu uusilla juomilla jatkossa voi muuttaa kulutusta jonkin verran, hän arvelee.

Hansio kertoo, että kevään aikana Lidlin juomavalikoima laajenee vahvempien juomien osalta.

Lidlissä hintakilpailuun lähdettiin heti, kun nelosoluet saapuivat kauppoihin. Nyt esimerkiksi Olvin 5,2-prosenttinen Export-olut maksaa Lidlissä 1,73 € ja Laitilan Kukko Vahva Pils 1,79 €.

S-ryhmän ruokakauppojen verkkosivusto Foodie.fi:n mukaan esimerkiksi Helsingissä kauppakeskus Kaaren Prismassa hinnat ovat samat kuin Lidlissä.

Myös S-ryhmän mukaan vahvempien oluiden myynti on lähtenyt liikkeelle hyvin ja odotetun mukaisesti.

– Nelosoluen osuus oli tammikuussa 5,5 prosenttia oluiden myyntivolyymista. Oluiden myynti kasvoi litroissa mitattuna tammikuussa 1,8 prosenttia viime vuodesta, valikoimajohtaja Antti Oksa tarkentaa.

Hänen mukaansa S-ryhmän asiakkaita kiinnostaa erityisesti kotimaisten pienpanimoiden erikoisoluet.